
שרקנים- גידול והחזקה  CAVIA PORCELLIS
תוחלת חיים: 5-6 שנים 

משקל בוגר:  זכרים: 900-1200 גרם.  נקבות:700-900 גרם

בגרות מינית: זכרים: חודשיים וחצי. נקבות: חודש וחצי .

משך הריון: 59-72 יום

גודל השגר (מספר גורים בהמלטה): 1-6 . (בדרך כלל- 3-4)

גיל גמילה: 21-23 יום  בממוצע
שרקנים  (קוויה, חזירי ים)  הם מכרסמים שמוצאם מהרי האנדים  בדרום אמריקה. שם שמשו בעיקר למזון ולפולחן דתי. לפני כ 400 שנה  הם  הובאו לאירופה ומאז מגדלים אותם כחית מחמד וגם כחית מעבדה. 

הם קרובי משפחה של צ'ינצ'ילות וקיפודים. 

יש גזעים שונים של שרקנים ,והם בעלי צבעים שונים ואורכי שיער שונים. 

שרקנים הם חיות מחמד מאד פופולריות בגלל אופיים המתוק והעדין ושמחת החיים שלהם. נדיר ששרקן ישרוט או ינשוך . כאשר הם מבוהלים הם קופאים במקומם או- אם מתאפשר להם- פורצים בריצה מבוהלת ומנסים להסתתר. 

דיור: 

הכלוב צריך להיות מרווח דיו כדי לאפשר לשרקן להיות פעיל.

שרקנים מייצרים כמות רצינית של צואה מדי יום . לעתים הם משתמשים בכלי האוכל שלהם כבית שימוש. כמו כן, לפעמים הם פולטים מזון אחרי שלעסו אותו קצת , ודוחפים את העיסה לתוך הצינור של כלי המים.  ולכן חשוב שהכלוב יהיה נוח לניקוי, ויש להקפיד על ניקיון כלי האוכל והמים. 

כדאי לא לשים רצפה מרשת:  שימוש לאורך זמן עלול לגרום לנזקים בכפות הרגלים. שרקן שאינו מיומן בהליכה על רצפה כזו עלול לשבור את רגלו.  

לכן עדיף שרצפת הכלוב תהיה רצפת עץ או פלסטיק, ועליה יש לפזר נסורת או קש כדי לספוג את ההפרשות. 

יש להחליף את הנסורת לעתים תכופות ולא פחות מפעמיים בשבוע. ההפרשה של השרקנים מכילה אמוניה והריח החריף שלה עלול לגרות את דרכי הנשימה. 

תזונה 

יש כופתיות מיוחדות לשרקנים. חשוב שהכופתיות תכלנה בין היתר :

20%   חלבונים, וכ- 16% סיבים.

צריך להוסיף  ויטמין C  מדי יום ביומו.  גם אם מצוין במפורש  שהמזון מכיל ויטמין C , עלינו  להוסיף בכל מקרה מכיוון שהוא   מתפרק במהירות. ניתן לתת רבע תפוז , או חופן עלי  כרוב . 

אם אינכם יכולים לתת מזון העשיר בויטמין C  חייבים להוסיף ויטמין מוכן: 

הדרך הפשוטה ביותר היא לקנות ויטמין נוזלי מיוחד  לילדים ולהוסיף למי השתיה. 

המינון תלוי בגיל השרקן ובמצבו הגופני. 

בדרך כלל מוסיפים 200-400 מ"ג ויטמין C  בתוך ליטר של מי שתיה. 

ניתן לתת צ'ופרים בכמות שלא תעלה על כף ביממה: שחת, אספסת, ירקות ירוקים, ראש גזר או חתיכת תפוח. 

שימו לב: שרקנים ידועים בכך שהם בררנים מאד! הם לא אוהבים שינויים במזונם. לפעמים מספיק שהמזון המוכן יגיע מחברה אחרת מזו שהם מכירים- והם יסרבו לטעום ממנו. לכן רצוי להרגיל אותם כבר מגיל צעיר מאד לאכול סוגי מזון שונים. (כמובן, בהתאם להמלצות).

רגישות לחום- בדומה לארנבונים גם השרקנים רגישים לחום ואסור להעמיד את הכלוב שלהם בשמש ישירה. 

הריון ולידה

שרקנים מגיעים לבגרות מינית בגיל חודשיים וחצי (זכר)  וחודש וחצי (הנקבה). 

אם יש לכם זוג שרקנים ואתם רוצים להרחיב את המשפחה, חשוב לדאוג שהנקבה תכנס להריון ראשון לפני שימלאו לה ששה חודשים. בגיל מאוחר יותר קשה ללדת ולפעמים צריך לבצע ניתוח קיסרי . הריון נמשך כחודשיים. נולדים בדרך כלל 2-4 גורים. הגורים נולדים כשהם מכוסים שיער ועיניהם פקוחות. 

אנו במרכז וטרינרי השרון נשמח לעזור לכם . 

